Page:King Alfred's West-Saxon Version of Gregory's Pastoral Care (2).djvu/470

Hatton MS.] he cwið: Onwæcnað, ge ryhtwisan, & ne syngiað má. Ðæs cocces ðeaw is ðæt he micle hludor singð ón uhtan ðonne ón dægred. Ac ðonne hit nealæcð dæge, ðonne singð he smælor & smicror. Swa sceal ælc gesceadwis lareow ópene lare & swutole ðæm ðiestrum modum bodian, & nane wuht ðære dieglan & ðære diopan lare ðonne giet cyðan. Ac siððan he gesion ðætte ða ðiestra[n] mod ðæra dysegena monna auht nealæcen ðæm leohte bere soðfæstnesse, ðonne sculon hi him eowian diogolran & diopran lara of halgum bocum.

LXIV. Be ðæm weorcum ðæs lareowes & be his wordum.

Hit is nu ðearf ðæt we for lufum eft cierren betwuxn oðrum spræcum to ðæm ðe we ær spræcon. Ðæt is ðætte ælc lareow swiðor lære mid his weorcum ðonne mid his wordum. Hwæt, se kok ðe we ær ymb spræcon, ærðæmðe he crawan wille, hefð úp his fiðru, & wecð hine selfne, ðæt he wacie ón ðære geornfulnesse godra weorca, ðylæs he oðre awecce mid his wordum, & himself aslawige godra weorca. Ac hudenige ærest hine selfne, oð he wacige, & ahrisige siððan oðre [to] geornfulnesse godra weorca; ðaccige hine selfne mid ðæm fiðrum his geðohta. Ðæt is ðæt he behealde ðurh ða wæccan his smeaunga ærest hwæt on him selfum unnyttes sie, & ðreage ærest hine selfne ðearlwislice on his geðohte, & siððan mid his lare geedniwige oðerra monna lif. Ærest he sceal wrecan on him selfum his agnu yfelu & ða hreowsian, & sieran oðerra monna cyðan & wrecan. Ærest hi sculon eowian on hiora agnum weorcum eall ðæt hi eft læran willað mid hiora wordum, swa ðætte ða weorc clipien ær, ær ða word.

LXV. Ðonne hwa ðis eall gefylled hæbbe, hu he ðonne sceal hine selfne geðencan & ongietan, ðylæs ðine auðer, oððe his lif oððe his lár to úpahebbe.

Oft eac ða lareowas weorðad onstyrede mid diegelre blisse, ðonne hi ongietað ðæt hi gemetlice & medomlice lærað. Ac him is ðonne micel ðearf ðæt he hine hrædlice selfne gewundige mid ðy ege ðæt